As jy dit nie vir geld doen nie. – toortsie.com
November 17, 2017 November 17, 2017 ~ Toortsie
Hulle is besig om aan die Finesse webwerf te werk en ek weet glad nie wat van die blogs geword het nie. Dit is wel nog iewers daar, en ek glo dit sal weer verskyn. Hierdie is my bloginskrywing vir Finesse Voelgoed blogs vir hierdie week, ek deel dit graag.
Hier het ek nou sowaar ‘n tweede boek uitgegee, weer eens op my eie en nie deur ‘n publiseerder nie. Hoekom doen ek dit aan myself? Hoekom sit ek my weer deur al die spanning? Wat is daarin vir my?
Wat ek wel weet, is dat daar nie regtig geld in is nie, ek verkoop genoeg om my koste te dek, maar ek sal nou nie skatryk raak met my boeke nie. Hoekom doen ek dit dan?
Dis omtrent agt jaar gelede wat ek, bang en vreemd, begin het met my eerste blog. Wíé dink ek is ek? Dis bekende mense, groot name, wat blogs het en boeke skryf, en ek. Ek besef al hoe meer dat dit egter al voor my bloggery begin het. Die skrywery het begin omdat ek gesukkel het om te fokus as ek bid en ek myself probeer help het deur ‘n A4-bladsy per dag te skryf vir God. Mettertyd het ek gegroei in selfbeeld, het my skryfvaardighede ontwikkel en die meeste van alles het ek as mens geweldig gegroei en dít het geen geldwaarde nie.
Deur die groot sprong te waag en ‘n boek uit te gee, het ek só ver buite my gemaksone beweeg en in die proses daarvan nuwe vaardighede aangeleer en dinge omtrent myself ontdek waarvan ek nooit geweet het nie. Ek moes leer om moeilike situasies te hanteer, planne te maak en myself dwing om dieper te delf op plekke waar ek dit voorheen nooit eers sou waag nie.
Dan praat ek nie eers van geloofsgroei nie. ‘n Mens kan regtig nie so ‘n uitdaging aanpak sonder die Here aan jou sy en sonder Sy goedkeuring nie. Hierdie is ‘n pad wat ek in geloof loop en keer op keer sien ek net Sy hand en beskerming, wat fantasties is.
Wat ‘n reis!
My uitdaging aan jou is: Waag daardie eerste tree! Doen dit! Jy sal regtig nie spyt wees nie. Doen daardie ding wat jy nog altyd graag wou doen, dit is die moeite werd.
‹ PreviousHoor die reën!
Next ›Hoe om ‘n klomp tieners stil te kry
28 thoughts on “As jy dit nie vir geld doen nie.”
November 17, 2017 om 10:47 vm
Pragtige skrywe, Toortsie. En ñ goeie getuienis ook.
November 17, 2017 om 10:48 vm
Ek hoop weldit kom tog eendag op by Finesse. 😀
November 17, 2017 om 10:49 vm
Ons kry dit darem nou eerste gelees.
November 17, 2017 om 10:52 vm
Gerda Bruinette, wat eers by die blogs was, het altyd gesê ons moet net skryf, en nie worrie nie.
Tog voel dit of ek effens anders skryf by Finesse as hier. Hier is ek tussen my pelle en skryf sommer enige ding, dit voel of ek daar mooi moet dink, dis nie my eie webwerf nie. Ek geniet dit daar ook!
November 17, 2017 om 11:14 vm
Om in jou menswees te groei vra groot spronge. Jy het dit gedoen!!!
November 17, 2017 om 11:58 vm
Ek staan ook op die vooraand van my eerste boek, maar daar was eers ‘n klomp blocking boards wat ek vir die hekeltannies van Nelspruit, Randburg en Rustenburg moes maak.
Terwyl ek laas Saterdag staan en die miljuisende gaatjies boor, dink ek ook by myself. Hoekom doen ek dit aan myself. Dit is nie asof ek enigsins gaan geld verdien hieruit nie. Verbeel jou my skok toe ek myself hard en duidelik hoor antwoord: Want jy kan en dit is vir jou lekker.
So daar het jy dit nou.
November 17, 2017 om 12:00 nm
O, dis opwindend! Jy is ‘n uitstekende skrywer en ek weet dit gaan suksesvol wees. Vertel meer?
November 17, 2017 om 12:03 nm
Die boek hou verband met my werk, amper is soos die “…for dummies” reeks, en dit word vergesel deur 6 werkswinkels wat tesame met die boek landwyd aangebied gaan word.
November 17, 2017 om 12:06 nm
Sjoe! Dis interessant. Gaan jy dit self publiseer of doen jy dit deur ‘n uitgewer?
November 17, 2017 om 12:08 nm
Self op hierdie stadium. Ek is in ‘n vennootskap met my ou maatskappy wat die boek en werkswinkels namens my gaan bemark.
November 17, 2017 om 12:09 nm
Dit gaan ‘n wenner wees!
November 17, 2017 om 12:13 nm
Dit gaan ‘n ondervinding wees, en dit maak dat die uitslag onbelangrik is
November 17, 2017 om 12:14 nm
November 17, 2017 om 4:57 nm
Net so. ‘n Mens kan nie swem as jy te bang is om in die swembad te spring nie.
November 17, 2017 om 4:58 nm
Maar ek ís!
November 17, 2017 om 5:00 nm
Nee, jy is nie. Dis pure verbeelding. Jy is ‘n dapper vrou.
November 17, 2017 om 5:01 nm
Maar ek kan nie swem nie! Regtig nie!
November 17, 2017 om 5:51 nm
Hoe weet jy as jy nog nooit in die swembad was nie?
November 17, 2017 om 6:16 nm
Ek was! Toe sê hulle ek moet my kop onder die water indruk! Die pestelensies!
November 17, 2017 om 6:18 nm
Haha, ek het laas my kop onder water gehad toe ek baie jonk was. My ore gee vreeslik las as ek water daarin kry, so ek swem met my kop bo water soos ‘n skilpad of ek dryf rond op my rug – ore punt in die wind.
November 17, 2017 om 5:13 nm
Ek bewonder jou waagmoed.
November 17, 2017 om 6:14 nm
Dankie. Ek verstom myself partykeer.
November 17, 2017 om 5:25 nm
Ek het na die bokse op n foto gekyk toe jy jou boek laat druk het en het nogal gewonder of jy dit self laat druk het. Die boek wat ek ingeskryf het vir ‘n kompetisie wil ek ook laat proeflees en druk sommer self as dit nie die paal haal nie. Sal by jou kom aanklop vir raad. Sterkte met jou boek en ek hoop jy verkoop sommer duisende.
November 17, 2017 om 6:15 nm
Dankie. Ja ek doen alles self. Ek kan vir jou proefleser en grafiese kunstenaar en drukker aanbeveel.
November 19, 2017 om 5:13 nm
Dankie, sal dit onthou. Ek weet nie wanneer ek uitslag sal hoor nie. Hulle se net in volgende jaar. Nou volgende jaar is lank
November 19, 2017 om 5:57 nm
Wie is ‘hulle’? Die publiseerders? Dan sorg hulle dalk vir die proeflesers en drukkers?
586 142 ste persoon wat hier inloer! Baie dankie en welkom! Hoop jy loer weer in.